Illum il-Kummissjoni Ewropea ddeċidiet tniedi sejħa ta' EUR 1 biljun għal proġetti ta' riċerka u ta' innovazzjoni li jwieġbu għall-kriżi klimatika u li jgħinu jipproteġu l-ekosistemi u l-bijodiversità uniċi tal-Ewropa. Is-Sejħa tal-Patt Ekoloġiku Ewropew iffinanzjata mill-programm Orizzont 2020, li se tiftaħ għada għar-reġistrazzjoni, se tixpruna l-irkupru tal-Ewropa mill-kriżi tal-coronavirus billi tbiddel l-isfidi ekoloġiċi f'opportunitajiet ta' innovazzjoni. Mariya Gabriel, il-Kummissarju għall-Innovazzjoni, ir-Riċerka, il-Kultura, l-Edukazzjoni u ż-Żgħażagħ, stqarret: “Is-sejħa tal-Patt Ekoloġiku Ewropew ta' EUR 1 biljun hija l-aħħar u l-akbar waħda fil-kuntest ta' Orizzont 2020. Billi l-innovazzjoni tinsab fil-qalba tagħha, dan l-investiment se jaċċellera tranżizzjoni ġusta u sostenibbli lejn Ewropa newtrali għall-klima sal-2050. Peress li ma rridu lil ħadd jibqa' lura f'din it-trasformazzjoni sistemika, qed nappellaw għal azzjonijiet speċifiċi li jinvolvu liċ-ċittadini b'modi ġodda u li jtejbu r-rilevanza u l-impatt għas-soċjetà.” Din is-Sejħa tal-Patt Ekoloġiku fiha aspetti importanti li jagħmluha differenti minn sejħiet preċedenti tal-programm Orizzont 2020. Minħabba l-urġenza tal-isfidi li tindirizza, din qed timmira għal riżultati ċari u li joħorġu fid-dieher fi żmien qasir sa medju, iżda b'perspettiva ta' bidla fit-tul. Hemm inqas azzjonijiet, iżda li huma aktar immirati, akbar u viżibbli, b'enfasi fuq skalabbiltà, tixrid u adozzjoni li jseħħu b'mod rapidu. Il-proġetti ffinanzjati fil-kuntest ta' din is-sejħa huma mistennija jwasslu riżultati b'benefiċċji tanġibbli f'għaxar oqsma: Tmien oqsma tematiċi li jirriflettu l-flussi ta' ħidma ewlenin tal-Patt Ekoloġiku Ewropew: Kif ukoll żewġ oqsma orizzontali – it-tisħiħ tal-għarfien u l-għoti tas-setgħa liċ-ċittadini, li joffru perspettiva aktar fit-tul fil-kisba tat-trasformazzjonijiet stabbiliti fil-Patt Ekoloġiku Ewropew. L-investiment ta' EUR 1 biljun se jkompli jibni s-sistemi u l-infrastrutturi tal-għarfien tal-Ewropa. Is-sejħa tinkludi opportunitajiet għall-kooperazzjoni internazzjonali, billi tindirizza l-ħtiġijiet tan-nazzjonijiet inqas żviluppati, b'mod partikolari fl-Afrika, fil-kuntest tal-Ftehim ta' Pariġi kif ukoll tal-Għanijiet ta' Żvilupp Sostenibbli (SDGs). L-iskadenza għas-sottomissjonijiet hija s-26 ta' Jannar 2021, bil-proġetti magħżula li mistennija jibdew fil-ħarifa tal-2021. Se jkun hemm Jum ta' Informazzjoni dwar is-Sejħa tal-Patt Ekoloġiku ta' Orizzont 2020 u Avveniment ta' sħubija bħala parti mill-Jiem tar-Riċerka u l-Innovazzjoni Ewropea virtwali li se jsiru bejn it-22 u l-24 ta' Settembru 2020. Kuntest Il-Patt Ekoloġiku Ewropew huwa l-pjan ta' azzjoni u l-perkors tal-Kummissjoni Ewropea biex sal-2050 l-Ewropa ssir l-ewwel kontinent newtrali għall-klima u b'ekonomija sostenibbli li ma tħalli lil ħadd lura. Sabiex tintlaħaq din il-mira tal-2050, se tkun meħtieġa azzjoni mis-setturi kollha tal-ekonomija tagħna, inkluż: Għal Aktar Informazzjoni Skeda informattiva: Is-Sejħa tal-Patt Ekoloġiku Ewropew Orizzont 2020 Portal tal-offerti u l-finanzjamenti Riċerka u innovazzjoni għall-Patt Ekoloġiku Ewropew